**Uddrag af begravelsestalen over Ejgil Westergaard**

Biskop, Cand.theol. Elof Westergaard

I en af Ejgils sidste skulpturer finder vi som så ofte i hans værker et par mennesker  forenet i stenens form, slynget sammen, forbundet som i en blanding af en kamp og et favntag.Det er en skildring af patriarken Jakobs kamp i natten, den beretning, som er at finde i Første Mosebog. En historie om, hvad der skete for Jakob umiddelbart før hans hjemkomst, en kamp med en mand, en kamp med en fremmed og med noget i sig selv, en kamp med Gud i natten, og en kamp, som Jakob ikke gik umærket fra.

Den bibelske historie om Jakob har Ejgil også tidligere skildret i et relief på et gravminde.  Det var imidlertid en anden scene fra Jakobs liv, nemlig den, hvor den unge Jakob er rejst afsted fra sit hjem og på vejen gør holdt på et sted. Ejgil skildrede i dette gravstensrelief den sovende Jakob i Betel og hans drøm, stigen, som gik fra jord til himmel, her hos Ejgil formet i et englesyn af tre engle i en spændt, buet mandorla, over den sovende Jakob. Her understreges Guds nærvær i Jakobs liv og dermed også det løfte Jakob, ifølge den bibelske beretning,  fik den nat i Betel af Gud.  ”Jeg vil være med dig og bevare dig overalt, hvor du går”, sagde Gud og velsignede Jakob.

Både drømmen og kampen prægede Ejgils liv. På den ene side var det, som om Ejgil altid glad og frejdigt levede på en velsignelse, som den Jakob fik, ja at han bar på et syn af livets storhed og havde en stærk fornemmelse af Guds følgeskab med sig i livet, og samtidig var der så den kamp, eller de kampe, der foregik i Ejgil, om natten i hårde drømme og  om dagen i hans arbejde.  En kamp som et livtag med tilværelsen, det konkrete liv og med granitten. En glæde ved det givne og en kamp om mening og livsfylde, eller måske en rettere en stadig kamp med at give udtryk for det bærende.

De var der begge, drømmene og kampene, i Ejgils liv, og jeg ser dem egentlig ikke som modsætninger, måske snarere som noget samlende for det ene og samme livssyn.  Et livssyn, som kan udtrykkes med det verselinie af Grundtvig, som Fatter  - sådan kaldte Laila og jeg ham – som Fatter valgte til flere af sine opstandelsesmonumenter:  ”O vidunder tro! Du slår over dybet din gyngende bro.”  Det er ikke det jævne, som skal søges, men derimod et liv, hvor vi modtagelige overfor tilværelsen drømmer og kæmper. Ja et liv, hvor vi godt ved, at dybet findes, at grave må graves og at alting har sin tid, men troen er dog det vidunderlige, som danner bro, og giver fodfæste i livet, om end gyngende.

Allerede her vil Ejgil måske nok have betakket sig for mine alt for faste og alt for mange formuleringer.  Og han vil måske i stedet blot have peget på rytmen i landskabet og på skyernes formationer. Han vil have henvist til naturens form, bedstemors dal, fårene og hestene, bølgen i dens bevægelse, fuglens næb, og konkyliens runding og drej.

”Der er så meget, vi skal tale om. Jeg vil så gerne leve lidt endnu, et par år”, sagde Ejgil med glød i øjnene den sidste gang jeg talte med ham Anden Pinsedag om aftenen. ”

…

Døden bør egentlig ikke komme bag på os, og da slet ikke for Ejgil og os i vores familie, for hvor har vi dog talt meget om den, helt siden Laila og jeg var børn. Og sådan var det sikket også i Ejgils barndomshjem i det samme stenhuggeri i Weibelsgade.

Et stenhuggeri er jo et sted, hvor der dag efter dag hugges navne ind i granitten, fødselsår og dødsår tegnes op og hugges ind, og her mødte man alle de pårørende, de sørgende, som fortalte om deres tab. Det gjorde indtryk, og det var og blev en væsentlig del af Ejgils liv, om end han de sidste år ofte sagde: Nu skal det være slut med gravsten og kirkegård.

Men hvor har vi alligevel tit talt om død og begravelse, så håndfast og konkret, om hvor vi skal begraves, med hvilken udsigt og i hvilken jord.  En overgang var det havet, der trak, Trans kirkegård, men det var alligevel for sandet en jord, og i stedet er det så forbundetheden med Grunden, udsigten med landskabet ud over Tørring kirke Gjellerodde og Vesterhavet, som gør, at Ejgil i dag bliver jordfæstet og begravet i den mere lerholdige jord på Nr. Lem kirkegård.

Vi kender jorden, og det gør vi jo alle. Vi mærkes af tiden og af, at den går, men samtidigt tror vi  og ved vi, at der skal  kæmpes og drømmes, og det har Ejgil nu gjort.

Jeg kan ikke skildre Ejgils liv fyldestgørende, og hvad han var for os, som stod ham nær, og hvad han betød som ægtefælle, far, svigerfar, morfar, farfar, bror, familie, nabo og ven. Og hvad han betød for dem, som holdt af hans arbejde og værker. Jeg ved blot, at jeg vil savne hans blik på verden og det, han var ved at være i live og at ved være til.

Ejgil blev født her i Lemvig i 1928 og voksede her op. Han blev uddannet stenhugger og udviste tidligt kunstnerisk talent. Debuterede som helt ung på udstilling i København. Ejgil var et multitalent. Han spillede klaver og var en dygtig trompetist.  Han havde sine venner i Lemvig amatørorkester.  Han var ude at rejse, på højskole og i Norge og senere en kort tid på Kunstakademiet i København. I mødte hinanden, Bente, og I blev gift, byggede hus på Grønningen  og vi to børn kom til. I overtog forretningen i Weibelsgade. Den drev I sammen.  På en og samme gang var der altid dette lokale Lemvig liv nede ved havnen, som fyldte, og så samtidig en verden så stor med sommerrejser til Italien, Grækenland og mange andre steder. For at se museer og templer, kunst og folkeliv.  Og der var udstillingerne især i København. Verden var Lemvig, og verden var stor.

Allerede midt i tresserne købte i Grunden, som blev udstykket af Skovshoved, og  det blev stedet, hvor Ejgil hver mandag tog op og huggede skulpturer. Her skulle han ikke forstyrres. Det ene store værk efter det andet blev skabt: en urokse, en kamel, musikanter, en ildebrand, bølger, et eventyr, en klippeformation og en sprække.  Værker  taler for sig selv. Nogle står stadigvæk på grunden, men de fleste er jo placeret ud over det ganske land.

Siden blev forretningen solgt, og et nyt hus blev bygget på Grunden, og der har I sammen haft de sidste mere end ti år. Ejgil var fortsat i vigør med skulpturer om end i den allersidste tid i mindre skala end før, men projekterne og udkastene var stadigvæk indtil det sidste mange.

**…**

Døden kommer vi ikke uden om, men håbet er vi også givet. Og Ejgil har selv søgt flere gange at tage livtag netop med opstandelseshåbet. Ikke mindst i de fællesmonumenter, hvor han skildrede Maria Magdalenas møde med den opstandne påskemorgen i gravhaven. Motivet er skildret i figurer på henholdsvis Velling  og Sevel kirkegårde. Beretningen om mødet mellem Maria og opstandne Kristus, sådan som den fortælles i Johannesevangeliet, stod Ejgil nær. Og det er da også  det stærkeste og mest nærværende opstandelseshåb,  som her møder os. Det, at Jesus kommer Maria i møde og den måde, hvorpå, han møder hende, må vække håbet i os.  Maria genkender ikke umiddelbar Jesus, først da hun hører ham kalde sig ved navn, så ved hun det, så ser hun det og tror hun på det, at Kristus er opstanden. Så levende er Gud og så nær er han på os. Gud kalder på os – det gør han her i livet – kalder os til at leve, drømme og kæmpe – og han kalder på os, kalder os ved navn  - kalder os ind til sig, for i ham er vi givet et følgeskab , som rækker ud over alle tider og ud over alle grænser.