**Levende Stene**

**En hjemmesiden til billedhugger Ejgil Westergaards minde har vi kaldt Levende Stene – ganske enkelt fordi han gør stenene levende.**

**Fotograf, Cand.pæd. Heine Sand**

Når Lemvig vil føje endnu et navn til rækken af gode sønner, må der på listen komme til at stå: Billedhuggeren Ejgil Westergaard.

**Det ved man vel i Lemvig?**

Som tilflytter til Lemvig i en for mig høj alder - overraskes man over det frodige kulturliv, man finder i Lemvig Kommune.

For mig har kunstbilleder i bred betydning – skulpturer, fotos, malerier o.l. haft stor betydning som forståelsesnøgle til et liv i en hektisk moderne hverdag.

I Lemvig Kommune – en kommune med overvældende mange skulpturer, blev jeg opmærksom på værker med en helt specielt kunstnerisk symbiose mellem stenen og kunstneren. Værkerne kastede så og sige øjne efter mig, og jeg har nysgerrigt kommet blikket i møde.

Værkerne var skabt af billedhugger Ejgil Westergaard. Jeg har desværre aldrig mødt Ejgil, da han døde ca. på det tidspunkt, jeg flyttede min folkeadresse til Lemvig Kommune.

Igennem Ejgils kunst, samtaler med personer, der har kendt ham og i skriftlige kilder, har jeg mødt en overordentlig dybt reflekterende og yderst beskedent menneske, som ikke må forsvinde i glemslens tåge.

Verden har brug for et menneske som Ejgil!

Kunne en stationær hjemmeside – et sprog i tidens tegn – være med til at fastholde og synliggøre billedhugger Ejgil Westergaards værker for en bredere kreds, så lad det være et forsøg værd.

Billedhugger Ejgil Westergaard har deltaget i en lang række censurerende udstillinger, hans værker står på Statens Museum for Kunst, nogle er købt af Kulturministeriet, Undervisningsministeriet, kommuner, menighedsråd, skoler og virksomheder.

Håndværkeren og kunstneren er smeltet sammen i hver skulptur, han har skabt.

Ejgil var ikke en mand af mange ord, hvorimod hans skulpturer er fyldte af udtryk. Han har engang formuleret det på denne måde: **Den menneskelige tanke søger altid et sprog.** **At give udtryk for tanken, det er at finde en form.**

Ejgil Westergaard havde evnen til at kunne lukke stenen op og lade den udstråle et budskab.

Ejgil Westergaard havde i mange år atelier oven for Lemvig by på de vestvendte store bakker, der skråner ned mod Lem Vig. Herfra kan man se ud over et storslået moræne landskab formet af naturens mægtige kræfter, som Thøger Larsen har sunget ind i hver danskers hjerte.

Heine Sand

Det har været en ret omfattende opgave lokalisere, registrere og fotografere Ejgil Westergaards værker rundt i Danmark og med en enkelt afstikker til Nybro i Sverige. En proces vi har været i fra 2022 til 2024.

Kørt ca. 8500 km.

Der ligger ca. 800 fotos med beskrivelse på hjemmesiden.