**Stenens bevægelse.**

Cand. scient Lars Ebbensgaard

Rektor for Lemvig Gymnasium 1979-2014.

Døgnfluen aner ved en blaa Violrand det evige.

Thøger Larsen i *Tordenbygen, 1911, HSK nr. 340.*

Dette citat af Thøger Larsen danner god baggrund for betragtning af Ejgil Westergaards værker. *Tanken om evigheden skal man altid have med sig,* sagde Ejgil i en af sine mange samtaler med mig. Og tanken er nærliggende, når man ser på skulpturer udført i den uforgængelige granit. Der er ikke bare tale om evighedslængsel, nej, evigheden er her i nu’et, - i stenen. Og hos Ejgil er der bevægelse i nu’et og i stenen. Ejgils interesse for nu’et ser vi også af hans store samling af scrapbøger, hvor avisudklip af store verdensbegivenheder blev samlet.

De tre generationer billedhuggere fra Lemvig, Torvald, Ejgil og Laila, er alle tydeligt præget af Thøger Larsens tanker om det evige nu. Familien Westergaard har været nære venner til Lemvig Gymnasium, og i 1991 lavede vi en stor udstilling med dem alle tre. Det er mig derfor en stor glæde, at fotograf og kunstpædagog Heine Sand har taget initiativ til dette værk om billedhugger Ejgil Westergaard. Værket vil uden tvivl blive et vægtigt bidrag til dansk kunsthistorie og til at bevare mindet om en vidunderlig kunstner.

 Ved indgangen til Lemvig Gymnasium mødes vi af *Stenens fugle*, som med sit lysende bånd om det sprællevende men ufærdige liv udtrykker spændende tanker om udvikling og undervisning. Der udtrykkes glæde over livet sammen med dybe tanker og dyb koncentration. Skulpturen er en gave fra Lemvig Kommune ved gymnasiets grundlæggelse i 1979.

En dag stod jeg sammen med Ejgil og betragtede Lailas *Hjerte* i rødgranit lige inden for døren, og pludselig udbrød Ejgil til mig: *Der er egentlig meget solskin omkring dig!* Jeg blev utrolig glad, men følte mig også forpligtet. Jeg skulle sørge for solskin på Lemvig Gymnasium. Eigils udsagn har siden været i mine tanker godt hjulpet *af Den lyttende* Dreng *og Strengen brast* ved skolens scene. *Det er det, der søger opad, der vinder,* sagde Ejgil en gang, hvor vi betragtede *Livets træ,* hvor slangen ligger omkring træets rod og vil kvæle alt. Men træet vinder, det søger opad! Det er en opfordring fra Ejgil til os alle.

 Et af Eigils værker behøver en særlig omtale, det er mindestenen for nobelpristageren Jens Chr. Skou. Vi besluttede på gymnasiet at ville fejre, at Nobelprisen var gået til et bysbarn, og jeg spurgte Ejgil om han måske kunne forevige situationen i granit. I en celle er der masser af liv, som afgrænses af en cellemembran, der består af et dobbeltlag af fedtmolekyler. For at opretholde forskel mellem ude og inde i cellen må der en mekanisme til, så at sige en pumpe. Jens Chr. Skou fik Nobelprisen netop for at opdage natrium-kalium-pumpen, der pumper tre natriumioner ind i cellen for hver gang den lod to kaliumioner passere ud. Den livsvigtige mekanisme var fundet. Det forstod Ejgil hurtigt, og genialt lod han hele stenen være en celle, og cellemembranen med dobbeltlaget og ionpumpen blev antydet. Som hos Thøger Larsen var der hos Ejgil stor forståelse for og interesse for naturvidenskabens udvikling.